DA Den Europæiske Unions Tidende C 112/39

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 112/21)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»ACEITE DE LA ALCARRIA«

EF-Nr.: ES/PDO/005/562/06.11.2006

BGB X BOB

1. Navn

»Aceite de La Alcarria«

2. Medlemsstat

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5. — Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1

Varebeskrivelse: Ekstra jomfruolivenolie udvundet af den lokale sort Castellana (Verdeja), presset ved mekaniske eller andre fysisk processer, der ikke ændrer olien, men bevarer smag og aroma samt frugtens egenskaber.

— Syreindhold: Højst 0,7 %

— Peroxidtal: Højst 15

— Ultraviolet absorption: K 270: Højst 0,20

— K 232: Højst 2

— Vandindhold: Højst 0,1 %

— Urenheder: Højst 0,1 %

— Organoleptisk vurdering: Median for mangler = 0

— Median for lugt og smag > 0.

Farven er overvejende limegrøn i forskellige nuancer, men afhænger af høsttidspunktet og frugtens modningsgrad.

Med hensyn til de organoleptiske egenskaber er denne olivensort frugtagtig og aromatisk med en tydelig bladduft iblandet græs, hasselnød eller banan. Smagen kan til tider være skarp.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Produktion, bearbejdning og emballering.

3.6. Særlige regler vedrørende udskæring, rivning eller emballering osv.

For at bevare produktets særlige egenskaber i alle etaper, skal emballeringen foregå inden for det godkendte geografiske område. På den måde kan kontrolorganerne have fuld kontrol over produktionen, og den endelige håndtering udføres dermed af områdets producenter. Det er dem, der ved mest om oliens reaktion ved emballering, herunder dekanteringens varighed og metode, filtrering, diatoméjord, celluloseindhold, temperatur ved emballering, samt hvordan olien reagerer ved kulde og lagring. Alt dette sker for at bevare produktets særlige egenskaber og for at sikre oliens sporbarhed.

Emballeringsvirksomheden skal have et system til at adskille emballering af olie med oprindelsesbetegnelsen fra emballering af andre olier.

Ligeledes skal de have maskiner, der er godkendt til bearbejdning af olie.

Olien emballeres i beholdere af glas, beklædt stål, polyethylenterephthalat (PET) eller glaseret keramik.

3.7. Specifikke regler for mærkning

Etiketten skal forsynes med salgsbetegnelsen og påskriften »Denominación de Origen (eller D.O.) Aceite de La Alcarria« samt eventuelt med kontrolorganets produktcertifikat.

Den emballage, som den beskyttede olie afsættes i til levnedsmiddelbrug, skal være forsynet med kontrolorganets garantisegl, etiketter eller kontraetiketter, således at den ikke kan genanvendes.

Mærkningen skal leve op til de generelle regler for mærkning.

4. Præcis afgrænsning af det geografiske område

Naturområdet La Alcarria omfatter 95 kommuner i Guadalajara-provinsen og 42 kommuner i Cuenca-provinsen.

5. Tilknytning til det geografiske område

5.1. Det geografiske områdes særlige kendetegn

Området karakteriseres ved store temperaturudsving med meget varme somre med over 35 °C og meget kolde vintre, hvor det ofte fryser men sjældent regner. Nedbøren falder om foråret eller efteråret.

Den årlige gennemsnitstemperatur er 13 °C og gennemsnitstemperaturen er på 3 °C i den koldeste måned og 21 °C i den varmeste.

Foruden den ringe tilstedeværelse af organisk materiale og det temmelig skrånende terræn er jordbundens vigtigste kendetegn den høje koncentration af CaCO3 (calciumcarbonat), hvilket gør jorden meget ustabil.

Fra et landbrugsmæssigt synspunkt er jordbunden af meget ringe kvalitet.

Kommunerne i Alcarria ligger i mellem 700 og 900 meters højde.

5.2. Produktets særlige kendetegn

»Aceite de La Alcarria« har følgende kendetegn:

Meget balanceret og stabil olie takket været forholdet mellem umættede og mættede fedtsyrer.

Højt indhold af oliesyre.

Farven er overvejende limegrøn i forskellige nuancer men afhænger af høsttidspunktet og frugtens modningsgrad.

Forholdet mellem carotener og klorofyl bestemmer den oprindelsesbeskyttede olies særlige farvetone.

Med hensyn til de organoleptisk egenskaber er denne oliven af sorten castellana (verdeja) frugtagtig og aromatisk med en tydelig bladduft iblandet græs, hasselnød eller banan. Smagen kan til tider være skarp.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Områdets jordbunds- og vejrforhold er skyld i en stor del af den naturlige udvælgelse, der gør netop dette område til det eneste, hvor jomfruolivenolie fremstilles af kun én type oliven, nemlig castellana også kaldet verdeja.

Den tåler fint ned til 5 graders frost, uden at der sker en betydelig stigning i peroxidtallene.

Takket være de vanskelige produktionsvilkår, som både skyldes de geologiske og jordbundsmæssige forhold, de skrånende og ikke særlig dybgrundede jordbunde, der er både alkaliske og saltholdige, er der sket en naturlig udvælgelse, som ikke indebærer et lavt udbytte, men også giver produktet sit særpræg.

Sorten castellana giver sammen med områdets jordbunds- og vejrforhold olien dens særlige fysiske, kemiske og organoleptiske egenskaber, som er nævnt i punkt 4.2.

Henvisning til offentliggørelsen af varespecifikationen

Resolución de 2 octubre de 2006, de la Consejería de Agricultura, hvor der blev truffet en positiv afgørelse for ansøgningen om registrering af Denominación de Origen Protegida Aceite de La Alcarria.

Offentliggjort i Diario Oficial de Castilla-La Mancha nr. 209 af 10. oktober 2006, s. 20702.

http://www.jccm.es/cgi-bin/docm.php3

(1) EUT L 93 af 31.3.2006, s. 12.